1. Hvilke barneskoleelever har tilbud om å være på skolen?

Helsedirektoratet kunngjorde 12. mars at 15 funksjoner er kritiske for samfunnet under Corona-pandemien og at barneskolene skal ha et tilbud til elever hvor begge foreldre er pålagt av arbeidsgiver å møte på jobb i skoletiden. Det er ikke nok at man jobber i virksomheter som faller inn under disse 15 områdene, men de arbeidsoppgaver foresatte utfører i skoletiden skal være nødvendige for å opprettholde samfunnssikkerheten.

Dette er vilkårene for å få tilbud om å være på skolen:

1. Begge foresatte må samtidig være pålagt, av arbeidsgiver innen de 15 samfunnskritiske funksjonene, å møte på jobb i skoletiden.
2. Dersom noen i husstanden er pålagt hjemmekarantene kan ikke eleven være på skolen

Skolen kan kreve dokumentasjon fra arbeidsgiver.

De 15 samfunnskritiske funksjonene er listet opp under:

* Styring og kriseledelse
* Forsvar
* Lov og orden
* Helse og omsorg
* Redningstjeneste
* IKT-sikkerhet i sivil sektor
* Natur og miljø
* Forsyningssikkerhet
* Vann og avløp
* Finansielle tjenester
* Kraftforsyning
* Elektroniske kommunikasjonstjenester
* Transport
* Satellittbaserte tjenester
* Apotekene

Mer informasjon om hva som er samfunnskritiske funksjoner finner du i kortform her:

<https://www.dsb.no/globalassets/dokumenter/rapporter/kiksii_kortversjon.pdf>

En utfyllende veileder til hvilke oppgaver som anses som samfunnskritisk finner du her:

<https://www.dsb.no/globalassets/dokumenter/rapporter/kiks-2_januar.pdf>

## Fra og med 14. mars er følgende grupper lagt til

**Nærings- og fiskeridepartementet** bestemte 14. mars at personell med viktige roller innen matvareforsyningen og drivstofforsyningen er samfunnskritisk personell.

Følgende eksempler gis:

- sjåfører,

- lagerarbeidere,

- ansatte ved distribunaler og lagre,

- ansatte ved drivstoffterminaler og -anlegg,

- ansatte i sentrale administrative funksjoner,

- ansatte i fôrindustrien,

- personer som arbeider med husdyrproduksjon, fiskeri og havbruk

- veterinærer som arbeider med husdyr, fiskeri og havbruk

- ansatte i næringsmiddelindustrien

- butikk- og bensinstasjonsansatte

Samme dag bestemte **Barne- og familiedepartementet** at nøkkelpersonell i barnevernet inngår i gruppen som kan benytte skoleplass.

1. Hvilke elever omfattes av uttrykket "barn med særlige omsorgsbehov"?

Helsedirektoratet kunngjorde 12. mars at skolen skal ha et tilbud til barn med særlige omsorgsbehov som ikke kan ivaretas når skolen er stengt. Tilbudet gjelder ikke dersom noen i husstanden er pålagt hjemmekarantene.

Foresatte som mener at de har barn som kan få dette tilbudet, må ta kontakt med skolen. Eleven kan ikke møte på skolen før rektor har samtykket til oppmøte. Skolen skal gjøre en konkret vurdering. Et tungtveiende hensyn må alltid være å sikre at færrest mulig barn kommer på skolen for å beskytte de barna som er helt avhengige av skoletilbudet. Dersom mange barn kommer på skolen vil dette kunne bidra til økt smitte i befolkningen.

Behovet for tilrettelagt undervisning er ikke relevant for denne vurderingen.

Foresatte som har elever som ikke får tilbud, men likevel har behov for avlastning, må ta kontakt med sin bydel.

1. Hva skal skolen gjøre når de får beskjed om at en elev eller ansatt er smittet?

Skolene skal følge de til enhver tid gjeldene råd fra Helsemyndighetene.

Har en ansatt eller elev, enten fått påvist smitte eller er definert som "nærkontakt", skal denne eleven eller den ansatte være i hjemmekarantene. Definisjonen av hvem som er nærkontakter fremgår her:

<https://www.fhi.no/nettpub/coronavirus/helsepersonell/definisjoner-av-mistenkte-og-bekreftede-tilfeller-med-koronavirus-coronavir/>

Her er mer informasjon om hjemmekarantene:

<https://www.fhi.no/nettpub/coronavirus/rad-til-personer-som-er-smittet-eller-har-vart-utsatt-for-smitte/rad-til-personer-som-er-i-hjemmekarantene/>